

MÄÄRUS EELNÕU

|  |  |
| --- | --- |
| Kiiu | 23. oktoober 2024 nr xx |

**Kuusalu valla tiheasustusaladel raieloa**

**väljaandmise kord**

Määrus kehtestatakse looduskaitseseaduse § 45 ning kohaliku omavalitsuse korralduse seaduse § 6 lõike 3 punkti 2 ja § 22 lõike 2 alusel.

1. **peatükk**

**Üldsätted**

**§ 1. Määruse eesmärk ja kohaldamisala**

(1) Puude raieloa andmise tingimused ja kord (edaspidi ka *kord*) reguleerib Kuusalu valla haldusterritooriumil kehtiva üldplaneeringuga määratud tiheasustusaladel puu(de) raieks loa taotlemist, loa andmist ning loa andmisel võimalike kõrvaltingimuste seadmist.

(2) Korda ei kohaldata puude raiele kasvavas metsas metsaseaduse tähenduses ja viljapuude raietele.

(3) Raieluba ei ole vaja taotleda järgmistel juhtudel:

1) alla 15 cm rinnasdiameetriga puude raieks;

2) puu kuivanud okste ja vesivõsude kõrvaldamiseks ja vallavalitsuse poolt tellitud hoolduslõikuseks valla poolt hooldatavatel aladel

2) eravalduses olevate põõsaste ja hekkide eemaldamiseks kinnistu omaniku poolt omal territooriumil;

3) tormiheite, -murru või muul põhjusel osaliselt või täielikult murdunud ning kohest likvideerimist nõudva puu langetamiseks või oksa eemaldamiseks;

4) kuivanud puu ja okste raieks;

5) puude raieks päästetöödel.

**§ 2. Mõisted**

(1) Korras kasutatakse mõisteid järgmises tähenduses:

1) puu – kasvav puu, mille rinnasdiameeter on vähemalt 15 cm;

2) rinnasdiameeter – puu tüve läbimõõt, mõõdetuna 1,3 meetri kõrguselt juurekaelast;

3) raie - puu langetamine (raiumine), koos sellega kaasnevate eel- ja järeltöödega;

4) asendusistutus - raiutava puu asemele uue puu või põõsa istutus;

5) raierahu periood - ajavahemik lindude pesitsemise ajal (aprillist kuni juuli lõpuni), millal võib lindude kaitsemiseks lindude pesitsuskohtades keelata puu raiumist;

6) raieluba – luba, mis annab õiguse puu raieks ja/või hoolduseks, vajadusel seatakse raieloale kõrval- ja lisatingimused.

**§ 3. Raieloa kõrvaltingimus**

(1) Raieloa kõrvaltingimus on:

1) raieloa kehtivusaja piiramine kindlaksmääratud tähtpäevast või tulevikus aset leida võivast sündmusest lähtudes;

2) raieloa põhiregulatsiooniga seotud lisakohustus;

3) lisatingimus raieloa põhiregulatsioonist tuleneva õiguse tekkimiseks;

4) raieloa hilisema muutmise, kehtetuks tunnistamise või kõrvaltingimuse kehtestamise võimaluse jätmine.

(2) Raieloale võib kehtestada kõrvaltingimuse:

1) seaduses või määruses, sealhulgas käesolevas korras, sätestatud juhul;

2) kui kõrvaltingimuseta tuleks raieluba jätta andmata;

3) kui raieloa andmine tuleb otsustada kaalutlusõiguse alusel.

(3) Kui kõrvaltingimuse kehtivuse lõppemisel muutub raieluba õigusvastaseks, tunnistab haldusorgan haldusakti viivitamatult kehtetuks või kehtestab uue kõrvaltingimuse.

**2. peatükk**

**Raieloa taotlemine ja väljaandmine**

**§ 4. Raieloa taotlemine**

(1) Raieloa taotlemise õigustatud isikuks (edaspidi taotleja) on:

1) puu kasvukoha kinnistu omanik(ud), või omaniku(e) esindaja või volitatud isik;

2) korteriühistu üldkoosoleku protokolli või juhatuse otsusega volitatud isik(ud);

3) Kuusalu valla omandis oleva kinnistu korral kinnistu valitseja või valitsema volitatud isik või ettevõte, kes teostab valla maal ehitus-, kaeve- või hooldustöid või muu huvitatud isik;

4) kinnistut koormava hoonestusõiguse omanik;

5) erastatava maa korral maa erastamise taotleja ja tagastatava maa korral õigustatud subjektiks tunnistatud isik;

6) riigimaa valitseja;

7) maareformi seaduse § 31 lõikes 2 nimetatud maal kasvava puu korral riik. Juhul kui riik ei esita taotlust, siis ametiasutus, kes nimetatud maad tegelikult hooldab;

8) muu isik, kellel on selleks seadusest tulenev õigus

(2) Raieloa taotlemiseks esitatakse vallavalitsusele põhjendatud kirjalik või elektrooniline digitaalselt allkirjastatud taotlus.

(3) Taotluses esitatakse järgmised andmed:

1. taotleja andmed (taotleja nimi, esindaja või volitatud isiku nimi, isikukood/registrikood, elukoht/asukoht, kontaktandmed);
2. puu, mille raiumiseks raieluba taotletakse, andmed (liik, diameeter, arv, kasvukoht, omandisuhe kasvukohaga);
3. puu raiumise põhjendus;

(4) Taotlusele lisatakse:

1. esindusõigust tõendav dokument, kui taotluse esitab esindaja või volitatud isik;
2. raiutava puu pilt või asukoha skeem;
3. korteriühistu üldkoosoleku protokoll või juhatuse otsus, kui raieõigust taotletakse ühistu territooriumil kasvavale puule. Ühistu puudumisel kaasomanike kirjalik nõusolek;
4. naaberkinnistu omaniku kirjalik või digitaalselt allkirjastatud nõusolek puu raiumiseks, kui puu asub kahe kinnistu piiril;
5. dendroloogi hinnang, kui taotlus esitatakse väärtuslikumale puu liigile või põlispuule;
6. kaitstaval loodusobjektil asuva puu puhul kaitstava loodusobjekti valitseja vähemalt kirjalikku taasesitamist võimaldavas vormis (nt e-posti teel) antud nõusolek puu raiumiseks, kui see on nõutav vastava loodusobjekti kaitse-eeskirja kohaselt;
7. muinsuskaitsealal, kinnismälestisel või selle kaitsevööndis asuva puu puhul Muinsuskaitseameti nõusolek puu raiumiseks;
8. veekaitsevööndis (välja arvatud raie maaparandussüsteemi eesvoolul maaparandushoiutööde tegemisel) kasvava puu raiumiseks Keskkonnaameti nõusolek;
9. muud asjakohased materjalid, mis on taotluse menetluses vajalikud.

(5) Raieloa menetluse ajal peab taotleja võimaldama vallavalitsuse esindajale juurdepääsu puule.

**§ 5. Raieloa andmine**

1. Raieloa andmise või andmisest keeldumise otsustab Kuusalu Vallavalitsuse (edaspidi vallavalitsus) keskkonna valdkonna eest vastutav spetsialist (edaspidi ametnik), kui raieluba taotletakse kuni 10 (kaasaarvatud) puu kohta.
2. Raieloa andmise või andmisest keeldumise otsustab vallavalitsus, kui raieluba taotletakse enama kui 10 puu kohta.

(3) Raieloa taotluse menetlemisel ametnik muuhulgas:

1) kontrollib taotluses esitatud ja taotlusele lisatud andmete õigsust, vajadusel palub taotlejalt kõrvaldada ilmnenud puudused ja/või esitada täiendavaid dokumente ja/või selgitusi ning annab dokumentide ja selgituste esitamiseks tähtaja;

2) vajadusel vaatab taotluses märgitud puu üle selle kasvukohas ning hindab raiumise vajalikkust ja põhjendatust, vajadusel kaasab vastava valdkonna eksperte;

3) kui raieloa taotlus on esitatud enama kui 10 puu kohta, siis suunab otsustamise vallavalitsusele, valmistades ette vastava eelnõu.

(4). Raieloas märgitakse vähemalt:

1) raieloa andja andmed;

1) raieloa saaja andmed;

2) raiutava puu liik, arv ja asukoht;

3) raieloa kehtivuse aeg;

4) raieloa kõrval- ja lisatingimused (nt andmed teiste isikute ja asutuste antud nõusolekute ja tingimuste kohta, raietööl nõutavad kohustuslikud ohutusabinõud, raierahu tagamise, raiutud puu käitlemise, asendusistutuse jms kohta), kui need raeloale kehtestatakse.

(5) Raieloa andmisel seatavad kõrvaltingimused märgitakse raieloale. Kõik kõrvaltingimuste täitmisega seotud kulud kannab isik, kellele raieluba anti.

(6) Raieloa andmise või andmisest keeldumise otsus tehakse hiljemalt 30 päeva jooksul nõuetekohase taotluse ja kõigi selle juurde nõutud dokumentide ja/või selgituste esitamisest arvates.

(7) Kui vallavalitsus peab vajalikuks tellida puu raie vajaduse kohta eksperdi hinnang, teavitatakse sellest raieloa taotlejat ja pikendatakse raieloa menetluse tähtaega kuni hinnangu saamiseni.

**§ 6. Raieõiguse tähtaeg ja loa kehtivus**

(1) Raieluba antakse kuni taotluses märgitud ajani, kuid mitte kauem kui üheks (1) aastaks raieloa andmisest arvates.

(2) Kui raieloa kõrvaltingimusena on määratud asendusistutuskohustus ja raieloale märgitud puu on raiutud, kehtib raieluba asendusistutuskohustuse täitmiseni.

**§ 7. Raieloa andmisest keeldumine**

Raieloa andmisest võib keelduda, kui:

1. Taotleja ei ole raieloa taotlemise õigustatud isikuks;
2. taotleja on esitanud tegelikkusele mittevastavaid andmeid
3. taotleja ei ole määratud tähtajaks kõrvaldanud taotluses esinenud puudusi või esitanud täiendavaid dokumente ja selgitusi;
4. puu raiumise soov ei ole piisavalt põhjendatud;
5. taotleja on jätnud täitmata varasema määratud asendusistutuse kohustuse;
6. kaitstava loodusobjekti valitseja, Muinsuskaitseamet ja/või Keskkonnaamet ei ole andnud nõusolekut puu raiumiseks, kuid selline nõusolek on õigusaktide alusel nõutav;
7. puu on dendroloogiliselt väärtuslik, terve, elujõuline ning ohutu ümbritsevale keskkonnale, inimeste tervisele ja varale;
8. taotluses nimetatud puu raiumise põhjus on võimalik kõrvaldada puu üksikute okste eemaldamise või võra kärpimisega;
9. puu raiumine on vastuolus kehtiva detailplaneeringu või haljastusprojektiga(nt kui soovitakse raiuda puud, mis on määratud säilitatavaks detailplaneeringuga või ehitusprojektis);
10. puu kasvukoha maa-alal toimub planeerimismenetlus;
11. puu kasvukoha maa-alale toimub menetlus ehitusõiguse määramiseks;
12. raieluba taotletakse raierahu perioodil;
13. raiumine kahjustaks väärtuslikke loodus- ja kultuurmaastikke, piirkonna looduse eripära, rohelise võrgustiku või rohealade toimimist või oleks muul viisil vastuolus avalike huvidega;
14. muudel juhtudel, arvestades õigusaktides sätestatud nõudeid ning avalike huvide ja erahuvide kaalumise tulemusi.

**§ 8. Raieloa peatamine ja kehtetuks tunnistamine**

(1) Raieloa kehtivuse peatamise ja kehtetuks tunnistamise otsustab vallavalitsus või ametnik, vastavalt, kelle pädevuses oleks haldusakti andmine kehtetuks tunnistamise ajal.

(2) Raieloa kehtivus peatatakse või tunnistatakse kehtetuks järgmistel juhtudel:

1. ilmneb, et taotleja on esitanud tegelikkusele mittevastavaid andmeid;
2. ilmneb, et raiutakse raieloas väljatoodule puudele lisaks täiendavaid puid;
3. ilmnevad asjaolud, mis raieloa andmise ajal ei olnud teada ja mis võivad tingida raieloa hilisema kehtetuks tunnistamise;
4. puu kasvukoha kinnistule antud ehitusluba tunnistatakse kehtetuks;
5. rikutakse muid raieloas ja käesolevas korras sätestatud nõudeid või tingimusi;
6. raieloa saaja taotleb raieloa kehtetuks tunnistamist.

(3) Raieloa kehtivuse peatamisest või kehtetuks tunnistamisest teavitatakse raieloa saanud isikut kirjalikult. Raieloa kehtivuse peatamise puhul teavitatakse raieloa saanud isikut raieloa peatamise kestvusest

1. **peatükk**

**Eritingimused**

**§ 9. Tormiheide ja tormimurd**

(1) Erandkorras võib puud raiuda raieloata, kui on raieloa taotlemise ja menetlemise ajal tekiks oht inimese elule, tervisele või varale.

(2) Tormiheite, -murru korral ning kohest likvideerimist nõudvale (avariiohtlikule) puule raieluba ei vormistata. Taotleja teatab ametnikule maha kukkunud või ohtlike puude arvu, liigid, diameetrid ja täpse asukoha võimalusel enne puud(de) raiumist, lisades fotomaterjali sündmuspaigast.

(3) Ametnik fikseerib eelmises lõikes nimetatud puu likvideerimise, kontrollides vajadusel sündmuspaigal olukorra vastavust kirjeldatule.

**§ 10. Raiutud puu käitlemine**

(1) Raiutud puu käitlemise ning raiumiskoha korrastamise korraldab isik, kellele raieluba anti.

(2) Puu raiumise, puu ja okste äraveo eest ning kõik nendega seotud kulud kannab isik, kellele raieluba anti.

(3) Raieloaga võib kehtestada kõrvaltingimusi raiutud puu käitlemisele, näiteks keelata raiejäätmete põletamise tuleohtlikul perioodil või elumajade ja/või sotsiaal- ning haridusasutuste vahetus läheduses. Vastavad eritingimused märgitakse raieloale.

1. **peatükk**

**Asendusistutus**

**§ 11. Puu asendamise tingimus**

(1) Looduskeskkonna taastamise eesmärgil ja muudel põhjendatud eesmärkidel võib raieloa andmisel kõrvaltingimusena nõuda raiutava puu asemele uue puu või põõsa istutamist (*asendusistutus*).

(2) Asendusistutuse kohustust rakendatakse:

1) kui soovitakse raiuda tervet ja elujõulist puud ning raieloa andja ei pea raie keelamist otstarbekaks;

2) ehitamisega seotud raie kõrvaltingimusena;

3) muudel põhjendatud juhtudel.

(3) Asendusistutuse kohustuse kehtestamisel on raieloa andjal õigus määrata asendusistutuse aeg ja koht ning tingimused asendusistutuse istikute osas (näiteks istikute liik, kõrgus, võra läbimõõt jms.). Võimaluse korral tehakse asendusistutus endises asukohas või selle läheduses, arvestades asjaõigusseaduses sätestatud naabrusõigusi ning avalikku huvi.

(4) Asendusistutust ei tehta hoonetele ja naaberkinnistutele lähemale kui 5m ja trassidele või tehnovõrkudele lähemale kui 2m. Kui puu võra läbimõõt on täisealisena suurem kui 5m, tuleb istutuskaugust vastavalt suurendada.

(5) Asendusistutuse kohustust ei rakendata kuivanud või ilmselgelt kuivamas puude, tuuleheite, tormimurru ja avariiohtlike puude raie korral.

(6) Asendusistutuse kohustus ning selle ulatus märgitakse raieloale. Kõik asendusistutuse kohustuse täitmisega seotud kulud kannab isik, kellele raieluba anti.

**5. peatükk**

**Rakendus- ja lõppsätted**

**§ 12 . Raieloa saaja vastutus raie teostamisel**

(1) Raieloa saaja kohustub tagama raietööde tehniliselt õige teostamise, raie ohutuse ja raiekoha tähtajaks heakorrastamise.

(2) Raieloa saaja vastutab raie teostamisel kolmandate isikute varale, elule või tervisele põhjustatud kahju eest.

**§ 13. Järelevalve ja vastutus**

(1)  Riiklikku järelevalvet määruse täitmise üle teostab Kuusalu Vallavalitsus oma pädevuse piirides. Kaitsealade riiklikku järelevalvet määruse täitmise üle teostab vastavalt kas Muinsuskaitseamet või Keskkonnaamet.

(2) Käesolevas määruses sätestatud nõuete rikkumise korral on väärteo kohtuväline menetleja Kuusalu Vallavalitsuse määratud isik.

(3) Järelevalvet käesoleva määruse täitmise üle teostab Kuusalu vallavalitsuse keskkonnaspetsialist ja/või järelevalve ametnik.

(4) Raiekoha korrastamata jätmisel ja asendusistutamise kohustuse täitmata jätmisel on järelevalve teostajal õigus teha ettekirjutus, mille tähtajaks täitmata jätmise korral võib rakendada asendustäitmist asendustäitmise ja sunniraha seaduses ettenähtud korras.

(5) Järelevalve teostajal on tiheasustusalal kasvava puu ebaseadusliku raie korral õigus rikkujat trahvida lähtudes looduskaitseseaduse § 73 lõigetest 1 ja 2.

**§ 14. Rakendussätted**

(1) Tunnistada kehtetuks Kuusalu Vallavolikogu 26.05.2005 määrus nr 15 „Kuusalu valla tiheasustusaladel raieloa väljaandmise kord“.

(2)  Enne käesoleva määruse jõustumist antud raieluba kehtib sellele märgitud tähtaja lõpuni või kehtetuks tunnistamiseni.

(3) Määrus jõustub kolmandal päeval pärast Riigi Teatajas avaldamist.

Ulve Märtson  
Volikogu esimees

**Seletuskiri** volikogu määruse eelnõu „**Kuusalu valla tiheasustusaladel raieloa väljaandmise kord**“ juurde

**Õiguslik alus**

Määruse eelnõu kehtestamise õiguslikuks aluseks on kohaliku omavalitsuse korralduse seaduse § 6 lõike 3 punkt 2, mille kohaselt on omavalitsusüksuse ülesanne korraldada vallas või linnas neid kohaliku elu küsimusi, mis ei ole seadusega antud kellegi teise otsustada ja korraldada.

Looduskaitseseaduse § 45 kohaselt tiheasustusalal asuvaid üksikpuid, välja arvatud kasvav mets metsaseaduse tähenduses ja viljapuud, tohib raiuda kohaliku omavalitsuse loa alusel. Loa andmise tingimused ja korra kehtestab kohalik omavalitsus.

Määrus on praeguses versioonis kehtestatud aastal 2005. Kehtiv määrus on üldiselt sõnastatud ning ei oma sellist täpsust, mis on tänapäeva määrustele kohane. Üldine sõnastus võib tekitada segadust ning määruse eesmärkide valesti tõlgendamist.

Uuendatud määrus määrab täpsemalt, mida peab raieloa taotlus sisaldama, millistel alustel väljastatakse raielubasid ning millistel alustel raieloa väljastamisest keeldutakse. Lisaks annab uus määrus õiguse teostada raiet ilma raieloa väljastamiseta, kui tekib oht inimese tervisele või varale. Arvestades keskkonna valdkonna suuremat tähelepanu ning inimeste soovi elada rohelisemas keskkonnas, annab määrus õiguse määrata ka asendusistutuse kohustuse. Selle kohustuse andmise alused on määruses lahti kirjeldatud.

**Eelnõu sisu**

Paragrahvis 1 sätestatakse määruse reguleerimisala ja eesmärk.

Paragrahvis 2 seletatakse lahti määruses kasutatavad mõisted.

Paragrahvis 3 kirjeldatakse lahti, mis alusel ja millele tuginedes sätestatakse raieloale kõrvaltingimusi.

Paragrahvis 4 tuuakse välja, kes võivad raieluba taotleda, mis andmed tuleb kindlasti taotlusega esitada ning milliseid lisaandmeid võib vald taotluse menetlemiseks lisaks küsida.

Paragrahvis 5 sätestatakse, kuidas vallavalitsus menetleb laekunud raieluba. Lisaks sätestatakse, kuidas raieloa taotlust menetletakse, millised andmed märgitakse raieloas ning mis aja jooksul on vajalik raieluba väljastada.

Paragrahvis 6 määratakse maksimaalne raieloa kehtivuse periood.

Paragrahvis 7 tuuakse täpselt välja, mis alustel on võimalik raieloa andmisest keelduda.

Paragrahvis 8 tuuakse välja, mis alustel ja kes otsustab raieloa peatamise või kehtetuks tunnistamise.

Paragrahvis 9 tuuakse välja tingimused ohtlike puude raieks.

Paragrahvis 10 sätestatakse, kuidas ja mis tingimustel tuleb raiutud puud käitleda.

Paragrahvis 11 sätestatakse puude asendusistutamise kohustuse rakendamise tingimused.

Paragrahvis 12 tuuakse välja, kes vastutab raie teostamise ja selle tagajärgede eest.

Paragrahvis 13 määratleb, kellel on õigus teostada järelevalvet määruses sätestatu üle ja milliseid meetmeid on võimalik väärteo korda saatmise osas rakendada.

Paragrahvis 14 tuuakse välja määruse rakendussätted.

**Mõju eelarvele**

Määrusel puudub otsene mõju eelarvele. Määrusega ei võeta vastu eelarvelisi kohustusi, vaid pigem täpsustatakse menetlusprotsessi.

Seletuskirja koostas keskkonnaspetsialist Margus Kirss